Dodetal amper dubbel ná aanval op hotel in Mogadisjoe | Netwerk24
Die dodetal in Vrydag se bomaanval by ’n hotel in Mogadisjoe, hoofstad van Somalië, het intussen byna verdubbel.
Aanvanklik is berig 28 mense is dood toe selfmoordbomaanvallers twee motorbomme by die hotel laat ontplof het.
Veiligheidsbeamptes hardloop weg van die toneel af kort na nog 'n ontploffing. Foto: Reuters
CNN berig Dinsdag die dodetal is nou 52.
Mohammed Yusuf van die Medina-hospitaal, waar baie van die mense wat gewond is behandel word, het aan CNN gesê nog vyf mense is Maandagoggend in die hospitaal dood.
Soos vroeër berig het die terreurgroep Al-Sjabaab, ’n Al-Kaïda-splintergroep, verantwoordelikheid aanvaar vir die aanval by die Sahafi-hotel naby die hoofkantoor van Somalië se misdaadondersoekdepartement (CID).
Die wrak van 'n voertuig wat vernietig is in die selfmoordbomaanval naby die Sahafi-hotel in Mogadisjoe. Foto: Reuters
Sowat 20 minute later het ’n derde ontploffing die gebied geruk. Volgens ooggetuies was die bom in ’n toek-toek naby die hotel geplaas.
“Vier militante wat probeer het om die hotel te betree, is deur die polisie en die hotelwagte doodgeskiet,” het kapt. Mohamed Ahmed, polisiewoordvoerder, aan Reuters gesê.
“Twee ander was selfmoordbomaanvallers wat deur hul motorbomme opgeblaas is. Die derde motor is van ’n afstand laat ontplof. Ses militante is dood,” het hy kort ná die aanval bevestig.
Dit is intussen bevestig dat Abdifitah Abdirashid, gesiene sakeman wat die hotel by sy pa geërf het, in die aanval dood is. Sy pa is in 2015 in ’n soortgelyke aanval deur Al-Sjabaab dood, berig die plaaslike media. – Reuters
'n Man wat gewond is in die aanval ontvang behandeling by die Kalkaal-hospitaal. Foto: Reuters
Meer oor: Terreur | Bomaanval | Hotel
Staatsgebou in Somalië loop deur onder bomaanval